钦定古今图书集成/明伦汇编/交谊典/第065卷 > 《投陆侍御启》前人
## 钦定古今图书集成/明伦汇编/交谊典/第065卷 > 《投陆侍御启》前人

某启：某闻河南器贾，本为能文；冀北推袁，曾因善赋。
或以年将弱冠，或以才越众流。繇是援自后生，寘诸
前席，高擅洛阳之价，雄专倚马之名。故能为文苑之
美谈，作儒家之盛观。若某年将逾谊，才不及宏，论乏
过秦，诗殊咏史。徒修通刺，莫偶深知。加以故国三千，
青霄九万，但抱羁离之苦，略无骞翥之期。陶元亮之
挥毫，只思归去；庾子山之染翰，空有悲哀。近者不自
揣量，辄怀狂狷，累缄巴唱，来叩郢门。萤近烛龙，敢言
芒耀；鷃亲威凤，方耻羽仪。“近自朋游，窃聆风旨，每承
谈论，常借丹青，免贻覆瓮之讥，叨枉掷金之誉。此皆
情深诱掖，意在维持。迂洛下之名华，径容攀附；记吴
中之氏族，当在接联。令申孔李之交”，许入原尝之舍。

借光辉。获居七士之间，便是百生之忝。干犯清德，伏
积忧惶。谨启。